A TANÁCS HATÁROZATA
(2009. május 5.)
az állat-egészségügyi és tenyésztéstechnikai adatok jegyzékbe foglalására és közzétételére vonatkozó eljárások egyszerűsítéséről szóló 2008/73/EK irányelv helyesbítéséről
(2009/436/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A 2008/73/EK tanácsi irányelv (2) összesen 23 tanácsi jogi aktust módosított, hogy többek között egyszerűsített eljárásokat írjon elő az állat-egészségügyi és tenyésztéstechnikai adatok jegyzékbe foglalása és közzététele tekintetében.
(2)
A 2008/73/EK irányelv 2008. szeptember 3-án lépett hatályba. A tagállamoknak hatályba kell léptetniük azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az említett irányelvnek 2010. január 1-jéig megfeleljenek. Az említett irányelv arról azonban nem rendelkezett, hogy a tagállamoknak az említett időponttól alkalmazniuk kell a szóban forgó rendelkezéseket.
(3)
A jogbiztonság érdekében a 2008/73/EK irányelvet helyesbíteni kell annak biztosítására, hogy a tagállamok az irányelv által az egyszerűsített eljárások bevezetése céljából a különböző tanácsi jogi aktusokban eszközölt módosításokat egységesen 2010. január 1-jétől alkalmazzák. A 2008/73/EK irányelvet ezért helyesbíteni kell, hogy szintén az említett időponttól legyen alkalmazandó. Ennek megfelelően a szóban forgó irányelvet is helyesbíteni kell annak érdekében, hogy a tagállamok az adott rendelkezéseket az említett időponttól alkalmazzák.
(4)
A 2008/73/EK irányelv által a 64/432/EGK (3) és a 90/426/EGK (4) tanácsi irányelvben eszközölt egyes egyéb módosítások azonban nem az egyszerűsített eljárásokra vonatkoznak, ezért nem szükséges, hogy a tagállamok késleltetve, 2010. január 1-jétől alkalmazzák őket. Az említett módosítások a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatban (5) meghatározott eljárással összhangban különös állat-egészségügyi intézkedések elfogadására vonatkoznak, valamint kijavítanak egy elavult hivatkozást.
(5)
Az állat-egészségügyi és tenyésztéstechnikai adatok jegyzékbe foglalására és közzétételére vonatkozó új, egyszerűsített eljárásokra történő zökkenőmentes átállás biztosítása érdekében rendelkezni kell arról, hogy az 1999/468/EK határozatban lehetőség nyíljon meghatározott eljárással összhangban átmeneti rendelkezések elfogadására.
(6)
A jogbiztonság és jogfolytonosság biztosítása érdekében ezt a határozatot 2008. szeptember 3-tól, a 2008/73/EK irányelv hatálybalépésének időpontjától kell alkalmazni.
(7)
A 2008/73/EK irányelvet ennek megfelelően helyesbíteni kell,
ELFOGADTA EZT A HATÁROZATOT:
1. cikk
A 2008/73/EK irányelvet a következőképpen kell helyesbíteni:
1.
A 20. cikk (2) bekezdését el kell hagyni.
2.
A szöveg a következő cikkekkel egészül ki:
„23a. cikk
Átmeneti rendelkezések
A 23b. cikk (2) bekezdésében említett eljárással összhangban átmeneti rendelkezések fogadhatók el.
23b. cikk
A bizottság eljárása
(1) A Bizottságot a 178/2002/EK rendelet (6) 58. cikke alapján létrehozott Élelmiszerlánc- és Állat-egészségügyi Állandó Bizottság segíti.
(2) Az e bekezdésre történő hivatkozáskor az 1999/468/EK határozat 5. és 7. cikkét kell alkalmazni.
Az 1999/468/EK határozat 5. cikkének (6) bekezdésében megállapított határidő három hónap.
3.
A 24. cikk (1) bekezdése helyébe a következő szöveg lép:
„(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2010. január 1-jéig megfeleljenek. A tagállamok a Bizottság számára haladéktalanul megküldik az említett rendelkezések szövegét.
A tagállamok ezeket a rendelkezéseket 2010. január 1-jétől kezdődően alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.”
4.
A 25. cikk helyébe a következő szöveg lép:
„25. cikk
Hatálybalépés és alkalmazhatóság
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
Az 1. cikk (1) és (5) bekezdése, a 7. cikk, valamint a 23a. és 23b. cikk kivételével 2010. január 1-jétől kell alkalmazni.”
2. cikk
Ezt a határozatot 2008. szeptember 3-tól kell alkalmazni.
3. cikk
Ezt a határozatot az Európai Unió Hivatalos Lapjában kell közzétenni.
4. cikk
Ennek a határozatnak a tagállamok a címzettjei.
Kelt Brüsszelben, 2009. május 5-én.